Author: administrator
Last saved by: zbojan
Company: Abyss

Dôvodová správa

A. Všeobecná časť

Na základe prehlbujúcej sa spolupráce SR a ČR pri prepájaní trhov s elektrinou prostredníctvom organizovaného krátkodobého trhu s elektrinou (princíp implicitnej alokácie kapacít / aukcie na spoločnom cezhraničnom profile - market coupling) deklarovanej podpísaním memoranda ministrami oboch štátov zo dňa 22. mája 2008 došlo k povereniu prevádzkovateľa prenosovej sústavy Slovenskej republiky plnením úlohy organizátora trhu s elektrinou, organizáciou trhu a trhového miesta v SR (5. novembra 2009) v súlade so stanoveným procesom prepojenia trhov. 
Spustenie denného trhu od 1. 7. 2009 pre obchodnú oblasť SR a od 1. 9. 2009 pre obchodné oblasti SR a ČR vyžadovalo zásadné legislatívne úpravy na úrovni Prevádzkového poriadku prevádzkovateľa prenosovej sústavy SEPS, a. s., ktorý bol schválený Úradom pre reguláciu sieťových odvetví dňa 10. júna 2009 s účinnosťou od 1. júla 2009. 
Podľa smernice EP a Rady 2009/72/ES ako jedného z dokumentov prijatých v rámci tretieho liberalizačného balíčka opatrení je zabezpečenie efektívneho prístupu na trh všetkým účastníkom na základe transparentných a nediskriminačných kritérií jedným z jej hlavných cieľov. Preto sa spájanie viacerých činností na trhu do spoločného subjektu považuje za prekážku rozvoja trhu. V podmienkach slovenskej energetiky vzhľadom k potrebe vyčlenenia procesov organizovania krátkodobého trhu s elektrinou a zúčtovania odchýlok zo subjektu prevádzkovateľa prenosovej sústavy sa ukázalo nevyhnutným. V  primárnej energetickej legislatíve je potrebné zadefinovať osobitne organizátora trhu ako samostatný subjekt, jeho postavenie, práva a povinnosti, ako aj vzťah k ostatným účastníkom trhu elektrinou v SR.
Navrhovaná právna úprava zohľadňuje status a rozsah činnosti novokreovaného subjektu v stave, ktorý sa reálne ukazuje ako efektívny a perspektívny. Tento subjekt bude plniť nielen úlohy organizátora krátkodobého trhu s elektrinou a úlohy zúčtovateľa odchýlok, ale v budúcnosti sa plánuje aj rozšírenie jeho pôsobnosti v oblasti správy merania a zberu dát (prevádzkovanie jedného miesta na zber a evidenciu údajov z merania v rámci celej sústavy) a tiež vykonávania centrálnej fakturácie (fyzické vysporiadanie obchodov na platforme organizovaného krátkodobého trhu s elektrinou a zároveň i vysporiadanie regulovaných poplatkov súvisiacich s prevádzkou systému a systémových poplatkov rámci elektrizačnej sústavy.). Z uvedených dôvodov sa v zákone zároveň navrhuje precizovať ustanovenia vzťahujúce sa na prevádzkovateľa prenosovej sústavy, ktorý po vyčlenení činnosti organizátora krátkodobého trhu s elektrinou potrebuje mať upravené vzájomné interakcie s novovytvoreným subjektom, ako aj vzťahy k ostatným účastníkom trhu s elektrinou.

Doložka
o posúdení vplyvov

1.	Vplyvy na verejné financie:
Novelizácia zákona nebude mať vplyv na verejné financie. 

2.	Vplyvy na obyvateľov, hospodárenie podnikateľskej sféry a iných právnických osôb: 
Nebude mať vplyv na obyvateľstvo, hospodárenie podnikateľskej sféry a iných právnických osôb. 

3.	Vplyvy na životné prostredie:  
Nebude mať vplyv na životné prostredie. 

4.	Vplyvy na zamestnanosť:
Nebude mať vplyv na zamestnanosť. 

5.	Vplyvy na podnikateľské prostredie:
Nebude mať vplyv na podnikateľské prostredie. 

Doložka zlučiteľnosti
právneho predpisu 
s právom Európskych spoločenstiev a právom Európskej únie 

1.	Predkladateľ právneho predpisu: Vláda slovenskej republiky 
 
2.	Názov návrhu právneho predpisu: Návrh zákona, ktorým sa mení a dopĺňa zákon č. 656/2004 Z. z. o energetike a o zmene niektorých zákonov a ktorým sa mení a dopĺňa zákon č. 276/2001 Z. z. o regulácii v sieťových odvetviach a o zmene a doplnení niektorých zákonov v znení neskorších predpisov

3.	Problematika návrhu právneho predpisu: 
a)	nie je upravená v práve ES
b)	je upravená v práve Európskej únie:
               v primárnom práve 	
- v Zmluve o fungovaní Európskej únie v čl. 173 
v sekundárnom práve 	
- nie je upravená
c)	nie je obsiahnutá v judikatúre Súdneho dvora Európskej únie alebo Súdu prvého stupňa Európskej únie.

4.	bezpredmetné

5.	bezpredmetné

6.	Gestor a spolupracujúce rezorty: Ministerstvo hospodárstva Slovenskej republiky